Oorsese paartjie op staproete beroofArgieffoto (Foto: stevepb, Pixabay) ŉ Buitelandse paartjie is Maandag in die Wildernis-gebied van die Tuinroete Nasionale Park aangeval. Nandi Mgwadlamba, woordvoerder van SANParke, het gesê die Duitse paartjie is omstreeks 14:30 op die Brown-Hooded Kingfisher-staproete aangeval. Die paartjie is van al hul waardevolle items beroof terwyl hulle op dié roete gestap het. “SANParke en die polisie het onmiddellik gereageer en na die verdagtes, soos deur die slagoffers beskryf is, begin soek.” Die paartjie sal traumaberading ontvang. Kapt. Malcolm Pojie, woordvoerder van die polisie, het aan Maroela Media gesê die paartjie was op pad terug van die staproete toe die voorval plaasgevind het. “Drie gemaskerde mans het hulle oorval, twee was met messe gewapen. Die paartjie is van ŉ kamera, hul horlosies, ringe en ander juweliersware asook ŉ aansienlike bedrag kontant beroof,” het Pojie gesê. Die verdagtes het te voet van die toneel gevlug. “Hulle is nie beseer nie, maar erg getraumatiseerd. Hulle het gister na Port Elizabeth vertrek en van daar na Kaapstad en is toe terug na die buiteland, so dis moeilik om hulle in die hande te kry.” Die man is 54 jaar oud. Pojie kon nie onmiddellik die vrou se ouderdom bevestig nie. SANParke het die hoeveelheid patrollies op die roete verhoog en skakel met die Wildernis-polisiëringsforum. Hulle het alle besoekers gemaan om nie waardevolle items soos juwele, kameras en selfone sigbaar te maak nie. Die Brown-Hooded Kingfisher-staproete is sowat 5 km lank. Die polisie ondersoek ŉ saak van roof. Enigiemand met inligting oor die voorval kan sers. Enrico Beukes by 044 8034 715 bel.